**Marsumer fan it jier 2024**

Achte oanwêzigen, bêste minsken,

It is wer safier. Wy binne takaam oan de Marsumer fan it jier 2024!

Alle nammen fan de eardere Marsumers fan it jier steane op dizze houten boerden. De earste Marsumer fan it jier wie Maaike Smits in 1993, de lêste wie Andries Fokkema.

Dêr tuskenyn in grut tal oare Marsumers dy’t meiholpen hawwe om de leefberens fan it doarp heech te hâlden.

Sûnder dy minsken soe ús doarp net mear wêze as in rijtsje huzen.

Gelokkich is dat perfoast net sa. Marsum hat ek it ôfrûne jier sjen litten dat it in warber doarp is, mei omtinken foar elkoar. En litte we dat foaral sa hâlde. Dat hâldt ek yn dat we der yn ynvestearje moatte. Oandacht foar elkoar en ek it nimmen fan ferantwurdlikheid. Sjogge jo ek eat dat better kin, hawwe jo goede ideeën, hâld jo dan net stil, mar sprek it út en help mei om it fan ’e grûn te krijen. It jout josels in riker libben en it makket it doarpslibben noch moaier. As eltsenien in bytsje docht, dan dogge we mei-inoar in hiel soad.

Ek it ôfrûne jier wer prachtige foarbylden sjoen fan in leefber Marsum. Tink oan de duorsumens fan it doarpshûs, de komst fan in deelkast (ja, ek yn Marsum is der stille earmoed), de komst fan steeds meer jonge nije ynwenners yn Marsum, it kearen fan mear fleanerij troch de F35 en it trochgean fan it sinnepark. En ek de Marsumers dy’t har ynsetten ha foar minsken yn bygelyks Oekraine.

Mar ek minder leuke ûnderfinings it ôfrûne jier. Tink oan it opheffen fan it muzykkorps, 123 jier âld, in lyts drama.

Takom jier hat ús doarp ek wer in soad útdagings. Hoe komt it no mei de isolaasje fan de wenningen, slagget de duorsumens fan de Poptagasthûswenningen, slagget it opknappen fan it skoalplein, sil it oantal learlingen op skoalle wer wat trochgroeie? Komme der noch plannen foar nije wenningen? Sil it slagje om minder lûd te meitsen mei de F35? En we krije grif in hiel bysûndere fiering fan it 750 jierrich bestean fan de namme fan ús doarp. Mei in belibbingskuier op 21 juni en in iepen loftspul tusken 25 september en 5 oktober.

Gelokkich hat Marsum in soad frijwilligers dy’t der harren skouders ûnder setten hawwe en dat ek wer dwaan sille. Ien dêrfan wurdt jûn utroppen ta Marsumer fan it jier.

Ien dy’t him belangeleas ynsetten hat foar ús doarp. Dy’t syn of har paadsje mear as skjinfage hat en dêrom de fergulde biezem krijt.

En wa’t dat is, dat hearre jim no.

*Proklamaasje troch Jakoba*

*Hjoed 31 desimber 2023 wurdt ûnder de Âldjiersoertinking*

*de fergulde strontbiezem as ûnderskieding foar*

*MARSUMER FAN ‘T JIER*

*útrikt oan Rienk Julianus*

*Dizze ûnderskieding falt him ten diel troch syn bysûndere fertsjinsten*

*foar Marsum yn ’t algemien en har ynwenners yn ’t bysûnder.*

*De kommisje Âldjiersoertinking.*

Ja Rienk, der stiest dan. Dat hiest net ferwachte. Wêrom ast hjir stiest, dat sille we no út de doeken dwaan. Wol koart, want do bist net in man fan lange ferhalen.

Dyn inset begûn al yn it begin fan de jierren santich. 53 jier lyn kaam der in jeugdsoos yn Marsum. Under ’e Sjuut. Niiskrekt ha we der noch in pear âlde foto’s fan sjoen. Dêr wiest al aktyf. De bar, de grutte bank en de romte foar de DJ hasto makke en do settest dy yn foar it slaggjen fan droppings en ferskate oare aktiviteiten. Tafeltennis yn de soos wie hielendal dyn ding, want dy sport koest ferrekte goed. Yn Marsum wiest net te ferslaan.

Yn 1977 bist yn de redaksje fan de doarpskrante kaam. Mei Hans Hiemstra, Tjeerd de Boer en myn persoan fergaderen wy faak by dy op de Bitgumerdyk 16.

Do hast 39 jier yn de redaksje sitten. Do diest de einredaksje en fungearrest as in ynformele foarsitter, dy’t de grutte fisjonêre beskôgings fan mei-redaksjelid Hans Wassenaar wat ynperke moast. Yn 2016 bin jim opholden. Nog altiten fine guon Marsumers it spitich, mar it is te begripen.

Do hast ek yn ’t bestjoer sitten fan de Karnavalsferiening “Reizger Wherhinne”. Fan 1979 ôf mei Gosse Muller, Folkert Jongsma, Oepie Larooi en Daan v.d. Leij, foar safier’t we achterhelje koenen. Jim organisearren net allinich it karnavalsfeest, mar ek in playback show en elts jier it tradisjonele krystbal.

Do hast ek yn de Alderkommisje fan de basisskoalle sitten. Dat sil sa tusken 1994 en 2000 west ha.

Fierder hast jierrenlang aktyf west foar de toanielferiening OKK. Yn ferskate stikken hast meispile. Revu’s by feesten fan it doarpshûs, Simmer 2000, jubilea fan OKK en de keatsklup.

Mar tekst leare en ûnthâlde lei dy net sa goed.

Do wiest dan ek leaver achter de skermen oan ‘e gong.

Al heucht ús tipjouwer noch wol ien kear, dat Rienk meispile hat yn in ienakter yn 1985. Doe wiest dus al lid.

Rienk wie de toanieltechnikus - persoan dy’t soarget foar it lûd, de beljochting en spesjale effekten. Achter de kûlissen dus.

Hy moast it tongerje, stoarmje en reine litte.

Tongerje troch mei in blikken plaat te skodzjen, stoarm troch oan de wynmasine te draaien en reine troch griene earten yn in blikken amer te rûgeljen. Dat Rienk hie it smoardrok!

No wie ’t gefal, dat er de middeis kampioen wurden wie mei it tennisteam, en de Julianussen kennende, moast dit fansels al mei it nedige bier fierd wurde! Tja…

It hat dy jûns ôfgryslik tongere, stoarme en reind op it toaniel!

As it op de goede mominten wie, wit ik net, mar jierren letter fûnen se noch de earten achter it toaniel.

Njonken dyn tonielspyljen foar en achter de skermen, hast holpen mei it bouwen fan dekôrs. Earst noch mei dyn broer Gerrit, soms mei oare help, mar ek faak allinich. Noch steeds dochst dit frijwilligerswurk.

 - Minsken, we hawwe it dan oer in tiidrek fan no al 40 jier! -

Rienk is in man dy’t net tefolle wurden brûkt. Dêrom hâlde wy ús ek yn. Wol jammer, want oars hiene we noch in moaie OKK-anekdote fertelle kind oer dyn/jim weromreis út Wytgeard of oer dy nacht sliepen yn’t Vondelpark. Dat dogge we dus net, mar minsken, miskien wolle jim Rienk letter dêr ris nei freegje. Dan kin hy it sels út de doeken dwaan.

Rienk, do hast ek aktyf west foar de tennisklup. We witte it net sekuer, mar we leauwe fan omtrint 1980 in ferskate kommisjes en letter yn 2009 hast meiholpen by de bou fan it nije tenniskompleks. In soad wurk, mar ek dat gongst net út ’e wei.

En fierder bist tegearre mei Fets Visser de gongmakker fan it strjittekommitee fan de Rypsterdyk. En by it doarpsfeest koördinearrest jim strjitte-ynbring en de strjitfersiering.

Bist ek lid fan de frijwilligersploech fan it doarpshûs. Al jierrenlang draaist bartsjinsten. Grutte kâns datst der jûn ek wer mei Gelt efterstiest.

Alles mei elkoar, al hiel wat fertsjinsten, mar de kroan spant, neffens ús, dyn ynset by de ferduorsumens fan it doarpshûs. Do sitst net allinich yn de boukommisje mei Tjeerd, Minne, Ida in skoft, Anja en Auke, mar ek bist bûtengewoan aktyf yn de útfiering. Al foar de simmer seagen we dy op it dak omsjouwen mei sinnepanielen en mei Gelt it binnenwurk fuortheljen en opromjen. Nei de simmer, hast alle wurkdagen oan it wurk, mei Hans, Lourens, Gelt, Sybren en Tjeerd.

Allinich moandeis bist der net, want dan past op de bernsbern (al nimst dy geregeld mei nei it doarpshûs om efkes te sjen hoe’t it giet). Sels nachts prakkesearrest oer it oplossen fan bouproblemen.

De oeren wurde byholden foar de subsydzje-jouwers, we sille it oantal net neame, omdat we witte dat dat fan dy net hoecht, mar Tjeerd fertelde ús dat it om hûnderten oeren frijwilligerswurk giet. En ek de kommende tiid, silst der wer folop oan it wurk wêze. (Mar goed ek, want yn febrewaris wolle de “Vrouwen van nu” wer yn de grutte seal).

Do stjoerst it wurk oan, al wolst perfoarst net de “foarman” wêze.

It tekenet dy, in hiel soad wurk fersette, mar net op de 1e rang sitte wolle en foaral net dysels op it boarst slaan wolle. Njonken dyn grutte ynset hast ek noch al dyn jierdei-jêften, op dyn 70e, trochjûn oan it doarpshûs en hast it bedrach sels ferdûbele.

Om dy hoecht dat gjin namme te hawwen, mar hjoed is it oars en komt dyn grandioaze ynset wol in ’t ljocht te stean.

Want do hast in hiel soad foar Marsum betsjutten, yn ferskate doarpse saken en dat oer in hiel lange tiid. En dy kennende, silst dat grif noch trochsette.

Jim moatte witte dat wy net alles neame kinne. Der is mear. Mar no is al folslein dúdlik datst in op en top doarpsman bist en in ynwenner wer’tst geweldich op bouwe kinst.

En dêrom bisto dizze kear de oprjochte Marsumer fan it jier 2024!

Lokwinske